AlexejDobrolubov/national_council_slovak_2010 huggingface dataset:
23. schôdza NR SR - 2.deň - B. popoludni
Dátum: 2024-11-27
Poslanec: Števulová, Zuzana (PS)
Druh vystúpenia: Vystúpenie v rozprave

122. Ďakujem za slovo. Ja by som sa v krátkosti chcela vyjadriť za klub PS, že túto právnu úpravu považujeme za mimoriadne kontroverznú, neštandardnú, najmä vo vzťahu teda k tej doživotnej rente vo vzťahu ku generálnemu prokurátorovi, ktorý ani nedokončí svoje funkčné obdobie, a vlastne máme viacero otázok na navrhovateľa tohto zákona, pretože keď sa prvýkrát o ňom hovorilo na ústavnoprávnom výbore pred pár mesiacmi, tak pán generálny prokurátor ani nevedel, že takáto navrhovaná právna úprava teda vôbec je navrhovaná. Čiže by nás zaujímalo, že či ste vlastne vôbec diskutovali pred podaním tohto návrhu s generálnym prokurátorom a Generálnou prokuratúrou o tom teda, čo navrhujete, a aké je teda stanovisko Maroša Žilinku k tomu, že v prípade, ak sa, ak nedokončí svoje funkčné obdobie, už vlastne od budúceho januára, ak toto prejde, by mohol mať nárok na doživotnú rentu. To si myslím, že sú otázky, ktoré legitímne zaujímajú všetkých voličov a voličky aj tejto vládnej koalície, špeciálne keď vlastne táto právna úprava po odkladaní vlastne prichádza na program tejto novembrovo-decembrovej schôdze v čase konsolidácie, keď počúvame, ako musíme konsolidovať. Ja len chcem upozorniť na to, že dnes vlastne sme preberali aj zákon o pobyte cudzincov, ku ktorému prešiel teda na výbore brannobezpečnostnom pozmeňujúci a doplňujúci návrh, ktorý skráti pomoc odídencom aj v rámci ubytovania, aj v rámci príspevku na ubytovanie o polovicu zo 120 dní na 60 dní len preto, aby ministerstvo vnútra ušetrilo asi dva milióny kvôli konsolidácii. Ale zároveň v tento istý deň rokujeme o rente doživotnej pre generálneho prokurátora, o tom, že sa viac ako tri a pol milióna eur dá na covidovú amnestiu pre ľudí, čo vedome porušovali protipandemické opatrenia. No ja v tejto situácii si naozaj nemyslím, že je vôbec morálne navrhovať doživotnú rentu generálnemu prokurátorovi, ktorý ani nedokončí svoje funkčné obdobie, a naozaj by nás všetkých zaujímalo, že ako vôbec k tomuto návrhu prišlo, kedy a ako ste to odkonzultovali so samotným generálnym prokurátorom a teda či on je s tým uzrozumený a či sa chystá opustiť svoju stoličku po tom, čo bude mať nárok, ak toto prejde, na tú doživotnú rentu. Ďakujem.
23. schôdza NR SR - 1.deň - C. dopoludnia
Dátum: 2024-11-26
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

41. Ďakujem, pán kolega, že si to takto komplexne zhrnul, ja by som len pridala, že včera sme tento návrh zákona mali aj na ľudskoprávnom výbore, kde zastupovala ministerstvo vnútra pani štátna tajomníčka Kurilovská, a teda ona, my sme sa jej výslovne pýtali na to, ako trebárs bude nastavený mechanizmus toho, ak nebude niekto, ten žiadateľ súhlasiť s tým vymedzením limitovanej informácie, ako bude fungovať ten odvolací mechanizmus, a ani ona nám to nevedela vysvetliť. Nakoniec teda po porade sa zhodla, teda povedala, že vraj teda takže môžeme sa obrátiť na súd, takže to bolo vysvetlenie. Čiže v podstate tu občanom bude hroziť to, že sa budú pri rýchlosti nášho súdnictva roky súdiť o to, že či niečo je, alebo nie je limitovaná informácia a že či to tam má byť zaradené alebo sprístupnené. Taktiež sa obávam, že potom naozaj že tam môže byť svojvôľa, že informácie, ktoré niekto nebude chcieť, aby širšia verejnosť vedela, jednoducho nebudú sprístupnené. A správne si upozornil na všetky tie ostatné riziká, a preto by v tejto časti podľa mňa mal byť tento návrh zákona určite prepracovaný.
23. schôdza NR SR - 1.deň - B. popoludni
Dátum: 2024-11-26
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

50. Ďakujem ti, kolega Hlina, si to veľmi vystihol. Ja by som len teda chcela dodať, že my už sa nebavíme o tom, či tí cudzinci tu majú prísť a či ich chceme, my dnes tu máme viac ako 100-tisíc pracujúcich cudzincov a viac ako 200-tisíc žijúcich cudzincov, najviac z Ukrajiny. A kým vlastne nebola ruská vojna na Ukrajine, tak ešte ani tí Ukrajinci k nám nechodili tak masovo ako do Česka a do Poľska, sme sa ich sem snažili lákať, ale vlastne naše jediné šťastie v nešťastí, ak to tak môžem nazvať, je práve to, že v dôsledku tej vojny k nám prišli títo ľudia, ktorí dnes nahrádzajú naozaj od predavačov, predavačiek až po IT technikov všetky pracovné pozície. My už sme v situácii, kedy ich tu reálne máme, kedy ich je tu 200-tisíc, na nich sú naviazaní, pri množstve z nich, rodinní príslušníci, ktorí sú slovenskí občania, voliči, alebo teda ich zamestnávatelia. A ja by som len chcela to ilustrovať, písala mi 15. 11., čiže desať dní dozadu, Slovenka, ktorá mi píše: "Môj partner je cudzinec tretej krajiny, ktorý tu už pracuje vyše dva roky, a poznám aj veľa ďalších cudzincov, vidím to z prvej ruky. Pripadá mi nedôstojné, aby človek o pol jednej ráno striehol pri počítači na termín a keď sa mu naveľa nejaký zjaví, musí zakaždým vyplniť päťstranový formulár s rôznymi údajmi a keď ho dokončí, systém mu vypíše, že daný termín už bol rezervovaný a ďalší je o mesiac. Rozumela by som, keby tu bola kríza, ako keď náhle prišlo veľa ukrajinských utečencov, lenže potom prídete na cudzineckú políciu v strede pracovného dňa a tam okrem dvoch znudených pracovníkov nikde nikto." Čiže toto je realita, ktorú mi pred desiatimi dňami opísala Slovenka a takýchto ľudí, Slovákov – voličov aj vás, aj nás – je na Slovensku už v desiatkach tisíc, keďže sú naviazaní na tých 200-tisíc cudzincov, ktorí tu žijú a mnohí z nich tu už majú svojich partnerov a partnerky. Takže treba to urgentne riešiť.
23. schôdza NR SR - 1.deň - B. popoludni
Dátum: 2024-11-26
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

46. Nuž ďakujem za všetky reakcie. V prvom rade by som povedala, že keď niekto chce reagovať na odborný príspevok, asi by si mal aj naštudovať, o čom tá téma je. Možno by som len pripomenula, že sa bavíme o ľuďoch, ktorí tu pracujú, podnikajú, študujú a že problém s objednávacím systémom kritizoval pán prezident Peter Pellegrini už v septembri počas návštevy Nitry, kedy sa stretol so zamestnávateľmi, veľkými zamestnávateľmi v danom kraji, ktorí prosto boli vážne znepokojení touto situáciou. Pani Vaľová, tak možno si pozrite, čo o tom pán prezident Pellegrini povedal, bolo to naozaj veľmi pekné vyjadrenie, ja by som to nebola lepšie povedala. A pokiaľ ide o to predávanie, už to bolo aj v médiách, ja som to aj písala do mojej interpelácie a zaujímala som sa, či ministerstvo vnútra vyšetruje toto obchodovanie, čiže reálne som to ministerstvu vnútra niesla a zaujímala som sa o to. Ale chcela by som sa teda obrátiť na pani kolegyňu Puškárovú, veľmi pekne ďakujem za túto informáciu o študentoch a som rada, že aspoň teda toto sa uskutočnilo, tiež som to tu v pléne hovorila pánovi Druckerovi, keď tu bol, aby sa tým zaoberal, takže to je skvelé. Ale zároveň aj pán Szalay má pravdu, že nie je možné takto individuálne ad hoc robiť schému pomoci pre každú tú skupinu. Ja len dúfam a chcem, aby sa to konečne vyriešilo plošne, lebo máme tu manželov, manželky, občanov Slovenskej republiky, ich deti, ktoré potrebujú vlastne tieto pobytové karty, máme tu sezónnych zamestnancov, máme tu normálnych zamestnancov, podnikateľov, máme tu ďalších iks ypsilon účelov pobytov prechodného alebo trvalého a tam všade dnes tie pobyty, okrem zamestnania teda tie termíny nie sú, čiže je to potenciálne veľký problém. A naozaj, ak sa má aj tento zákon naozaj spustiť do praxe, tak potrebujeme, aby to bolo konečne vyriešené, aby tí ľudia mohli dostať tie doklady, na základe ktorých budú elektronicky komunikovať. A ja teda dúfam, že.... (Prerušenie vystúpenia časomerom.)
22. schôdza NR SR - 10.deň - B. popoludni
Dátum: 2024-11-06
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

109. Ja som pôvodne chcela vo svojej reakcii pána Gašpara kritizovať za to, že nám hovorí, že v reakcii naňho prinášame pseudotémy, ako napríklad ceny potravín, a že v skutočnosti toto je celé pseudotéma. Ale medzitým vyšlo najavo, že koalícia sa už pri lex atentát poistila a vlastne prezident Kiska príde o rentu a ochranku, keďže bol odsúdený za trestný čin. Tak som pochopila, že to fakt nie je pre vás pseudotéma. Že vy jediné, čo za 12 mesiacov, odkedy ste pri moci, robíte, je téma pomsty. A toto to úplne ukazuje. To je tak nechutné a odporné. A ešte, že hlavným agitátorom tejto témy, ktorý to tu nonstop prezentuje a vyťahuje, je obžalovaný bývalý policajný prezident, tohto času podpredseda Národnej rady. No to je úplný vrchol nechutnosti, že sa nehanbíte!
22. schôdza NR SR - 10.deň - B. popoludni
Dátum: 2024-11-06
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

76. Ďakujem. Braňo, vieš čo, ja si s tebou dovolím nesúhlasiť v jednej veci. Podľa mňa ono je to preto urobené tým poslaneckým návrhom, lebo už asi aj minister deštrukcie spravodlivosti Boris Susko si uvedomil, že keby tu s takýmto návrhom teraz prišiel a bola by to 256. novela, alias naprávanie jeho promafiánskej novely trestných procesov, tak už by to bolo že trošku trápne. Tak teraz si dal akože pauzu a potom ešte príde s ďalšími novela, určite má ešte nejaké veci v zálohe, ktoré treba opraviť. Takže myslím si, že to bolo takto.
22. schôdza NR SR - 10.deň - B. popoludni
Dátum: 2024-11-06
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

70. Irena, ja ti chcem poďakovať za toto komplexné zhodnotenie tejto navrhovanej zmeny, pretože myslím si, že je naozaj veľmi dôležité v tomto pléne pripomínať, že táto navrhovaná zmena prichádza po iks novelách tej promafiánskej novely Trestného zákona a trestného procesu a že sa tu vlastne len zriaďuje mini ÚŠP, lebo to musíme urobiť, aby nám prišli platby z Európskej únie po tom, čo táto koalícia veľmi škaredým spôsobom zrušila ÚŠP. Takže ďakujem ti, že si to takto aj s tými ďalšími problematickými aspektami zhrnula.
22. schôdza NR SR - 9.deň - B. popoludni
Dátum: 2024-11-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

76. Ja sa rovnako pridávam k mojim kolegom a kolegyniam, ktorí mali predchádzajúce faktické poznámky, myslím si, že tie individuálne ospravedlnenia sú veľmi milé a naozaj fajn, ale to nestačí. My ako Národná rada musíme odsúdiť takéto mizogýnne prejavy človeka, ktorý prosto hrubým spôsobom zaútočil do sféry občianskej cti, osobnej cti, dobrého mena inej poslankyne, mojej kolegyne Lucie Plavákovej. A chcem len pripomenúť, že ak sa tu niekedy oháňame tým, že koalícia a opozícia má rovnaké podmienky, že, že poďme sa baviť o rovnakom metri, tak keď sa bavíme o rovnakom metri, tak len pripomeniem, že Lucia Plaváková teda podľa názoru vtedy človeka, ktorý viedol schôdzu, porušila rokovací poriadok, a v tom druhom hlasovaní Národná... a bola teda vykázaná zo snemovne, a v tom druhom hlasovaní teda Národná rada ju nepodporila, čiže ona za to, že teda predsedajúci mal názor, že porušila nejaké pravidlá, niesla určitú ujmu, určitý trest a pán poslanec Huliak, všetci máme ten názor, že porušil pravidlá minimálne slušného správania, ale aj etiky, toho, ako sa má jeden poslanec správať k druhému poslancovi, doteraz žiaden formálny následok, ktorý by naňho uplatnila táto Národná rada, neniesol, čiže ak sa bavíme o dvojakom metri, zatiaľ jediná, ktorá tu niesla nejaký následok svojho správania bez ohľadu na to, či si myslíme, že to vylúčenie bolo správne alebo nesprávne, bola Lucia Plaváková, zatiaľ čo pán poslanec Huliak doteraz žiadne následky svojho činu neniesol, a teda podľa mňa je minimálne otázkou férovosti koalície voči opozícii a uplatnenia rovnakého metra, že toto uznesenie bude podporené.
22. schôdza NR SR - 9.deň - B. popoludni
Dátum: 2024-11-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

48. Ďakujem, pán Pročko. Ja, samozrejme, sa stotožňujem s tým, čo hovoríte, ale stále by som chcela apelovať na to, aby aj poslanci a poslankyne vládnej koalície prezreli, pretože to, čo hovoríte, to sú ľudia, ktorí nám tu maľujú fiktívnu realitu. Ak sa pozrieme na počet ľudí žijúcich a pracujúcich dnes na Slovensku z Ruska a z Ukrajiny, vidíme ten zásadný nepomer, čiže každému, kto si tie štatistiky otvorí, je jasné, kto tu prináša väčší hospodársky prínos tejto krajine, a zároveň musím povedať, že ak tu máme dnes menšinu v rádoch desiatkach tisíc ľudí, že máme tu dnes vyše 200-tisíc cudzincov žijúcich na Slovensku, z nich väčšina je z Ukrajiny, títo ľudia a mnoho tisíc z nich, pripomínam, má trvalý pobyt alebo v nasledujúcich dvoch rokoch získa trvalý pobyt, sa tým sa spája právo voliť v komunálnych voľbách, čo by vás mohlo zaujať, a v momente, ako sa stanú občanmi a občiankami Slovenskej republiky, títo ľudia budú mať volebné právo na Slovensku. Tak si myslím, že minimálne v týchto dvoch úsekoch si možno raz spomenú, kto a akým spôsobom sa vyjadroval a mal postoje k Ukrajine a k ruskej vojne na Ukrajine.
22. schôdza NR SR - 9.deň - B. popoludni
Dátum: 2024-11-05
Poslanec: Števulová, Zuzana (PS)
Druh vystúpenia: Vystúpenie v rozprave

44. Budem krátka. Ja som sa chcela prihovoriť ešte vám, kolegovia, kolegyne, a podporiť argumenty mojich kolegýň Beáty Jurík a Lucie Plavákovej aj pohľadom na to, že pokiaľ táto Národná rada vysloví, vyšle signál nesúhlasu a odsúdenia vlastne bombardovania tejto nemocnice, nie je to len signál ľudom na Ukrajine alebo Ukrajine ako takej, ale myslím si, že tento signál by, je veľmi dôležitý aj pre súčasnú situáciu na Slovensku. Ľudia z Ukrajiny sú už dlhodobo najväčšou menšinou na území Slovenska, nie je to tak len kvôli vojne na Ukrajine. Táto situácia nastala dávno predtým, najmä preto, že sem prišli tisíce Ukrajincov a Ukrajiniek pracovať, žiť, podnikať, prišli sem študovať, za svojimi rodinami. Vieme dnes, že ľudia z Ukrajiny sú cudzincami, ktorých je najväčší počet, pokiaľ ide o zamestnávanie cudzincov na Slovensku. Tá menšina sa dnes počíta v desiatkach tisícov. Je to naozaj výrazný počet cudzincov a cudziniek, ktorí na našom území žijú. Tých ľudí dnes stretnete v školách, stretnete ich v MHD, stretnete ich v supermarketoch, v IT firmách, sú to lekári, sú to ďalší zdravotnícki pracovníci, prosto všade, kde sa dnes pozriete, tam vidíte ľudí z Ukrajiny, ktorí pracujú, žijú alebo podnikajú alebo študujú na Slovensku. Táto menšina tu naďalej bude s nami dlhé roky. Áno, niektorí sa možno, ak teda vojna skončí, vrátia, ale ten trend je dlhodobý a nezvratný. Bude to jedna z najväčších menšín, alebo ak nie aj najväčšia, ktorá na Slovensku žije, ktorá bude jedným z pilierov našej ekonomiky. Už to tak je. A to, ak by sme takéto uznesenie podporili, z môjho pohľadu vyšle dôležitý a vážny signál z tejto snemovne, že si túto menšinu, ktorá v mnohých oblastiach drží našu ekonomiku nad vodou, všímame, vážime si ju a že vnímame ako sú ohrození tou ruskou vojnou na Ukrajine, takže dúfam, že pri vašom hlasovaní zvážite aj tento aspekt, že sa pozrieme na to, kto tu v skutočnosti na našom území žije a pracuje, kto tiež s nami zdieľa ten názov obyvateľstvo Slovenska a o koho sa máme zaujímať a vo vzťahu ku ktorému máme byť súcitní. Ďakujem.
22. schôdza NR SR - 9.deň - A. dopoludnia
Dátum: 2024-11-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

27. Ja chcem podporiť tento návrh a myslím si, že otázka zotrvania Rudolfa Huliaka na poste predsedu výboru je otázka, ktorá by mala ísť naprieč politickou opozíciou alebo koalíciou, pretože to nie je otázka rozdelenia na politické názory alebo politické bloky, je to vec obyčajnej slušnosti. A to, akým spôsobom sa k tomu poslanci a poslankyne tejto snemovne postavia pri hlasovaní, resp. akým sa stavajú k tomu svojím správaním, ako pán poslanec Bartek pred chvíľou ukázal, ukáže na každého jedného, na jeho česť, na jeho zmysel pre nejakú spravodlivosť a morálku a nejaké základné hodnoty, na ktorých by sme mali ako spoločnosť byť založení. Čiže apelujem na každého jedného, na každú jednu z vás, aby ste si naozaj povedali, že či takéto správanie je niečo, čo nielenže očakávame od funkcionára tohto parlamentu, ale že či je to správanie, ktoré by sme tolerovali u akéhokoľvek iného človeka, s ktorým prichádzame do kontaktu. A ja verím, že tá odpoveď bude nie a že zodpovedajúcim spôsobom aj zahlasujete. Ďakujem.
22. schôdza NR SR - 7.deň - B. popoludni
Dátum: 2024-10-30
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

98. Ďakujem. Ja ťa chcem, Lucia, v tomto podporiť. Myslím si, že tento návrh zákona, aj keď bude doplnený tými pozmeňujúcimi návrhmi, naozaj jednak nie je v súlade s ústavou, ale tiež zhorší možnosť ľudí domáhať sa svojho práva na informácie. A tiež by som sa chcela ohradiť voči tomu tvrdeniu, že tento návrh zákona reaguje na nejaký dlhodobý problém vo vzťahu k povinným osobám. Tiež som bola chvíľu na strane povinných osôb ako viacerí v tejto sále a, dobre, môžeme sa baviť o tom, že aké rôzne žiadosti o informácie chodia, ale ja si myslím, že normálny štátny orgán alebo orgán verejnej moci, ktorému ide naozaj o to a chápe, že má tú moc z dôvodu, že ho platia daňoví poplatníci tejto krajiny, sa vie s akoukoľvek infožiadosťou včas a riadne vysporiadať a nie je potrebné zavádzať takéto obmedzenia. A keďže sa tieto obmedzenia chcú zaviesť prostredníctvom poslaneckého návrhu zákona, kde sa jednoznačne obchádza právo verejnosti sa k tomu vyjadriť, tak ja mám prosto podozrenie, že tu vôbec nejde o dobrý úmysel, pretože sa ide okliešťovať práve právo verejnosti na informácie. Keby sme chceli, aby sa verejnosť vôbec mohla vyjadriť k tomu, či má takýto názor, že táto úprava je dôležitá a potrebná, tak by sme ho dali do MPK. Keďže sa tak nestalo, podľa mňa navrhovatelia nemajú dobrý úmysel v tomto.
22. schôdza NR SR - 7.deň - B. popoludni
Dátum: 2024-10-30
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

32. Lucia, ja by som ťa chcela touto faktickou poznámkou osobitne podporiť za to, že do tohto parlamentu vnášaš tak potrebný pohľad na to, že dnešné deti, a nielen dnešné, ale aj v minulosti, samozrejme, len sa o tom toľko nehovorilo, vyrastajú v rôznych typoch rodín. Áno, niektoré deti vyrastajú v rodine s matkou a otcom, niektoré deti vyrastajú v rodine len s matkou alebo len s otcom a niektoré deti vyrastajú v rodine s dvomi matkami alebo s dvomi otcami, niektoré deti nemajú rodičov vôbec. A myslím si to isté čo ty, že najdôležitejšie je, aby tieto deti bez ohľadu na to, v akej rodine vyrastajú, mali pocit bezpečia a istoty a to, aby sme sa my ako poslanci a poslankyne Národnej rady Slovenskej republiky naozaj zamysleli nad tým, že či v tejto Národnej rade sa zodpovedne zaoberáme práve tým bezpečím, istotou a najlepším záujmom každého jedného dieťaťa v tejto krajine, ktoré sa tu nachádza a ktoré tu vyrastá. A ja ťa chcem ešte raz osobitne podporiť za to, že prinášaš tento pohľad v situácii, kedy práve táto Národná rada je ústami mnohých ľudí, aj tých, ktorí tu dnes vedú schôdzu, voči tebe veľmi, veľmi diskriminačne nastavené a často si práve terčom rôznych nevyberaných útokov. O to viac si myslím, že aj tvoj dnešný prejav, aj to, že akým spôsobom ukazuješ tú rôznorodosť detí, ktoré vyrastajú v rôznych rodinách, je obdivuhodné a chcem sa ti za to poďakovať.
22. schôdza NR SR - 7.deň - A. dopoludnia
Dátum: 2024-10-30
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

12. Ďakujem obom za faktické pripomienky. Ja ešte by som chcela reagovať na pána Šucu. A uvedomujem si, že určite práve pri tých dvoch nezávislých expertoch môže byť istý problém, ale ja verím tomu, že ak by sme možno aj či už formou nejakej či už verejnej výzvy, alebo možno intenzívneho hľadania by sme určite našli ľudí, ktorí takúto previerku majú. Ak to naozaj nie je objektívne možné, tak viem si aj predstaviť veľmi rýchlu zmenu zákona, ktorá by možno teda túto podmienku vylúčila. To si myslím, že by nám po roku už nemalo stáť v ceste. Buď sa vyberme jednou, alebo druhou cestou. A teda pokiaľ ide o ten kontrolný výbor SIS, tak v tom sa určite nezhodneme. My odmietame jednak ten akt odvolania Márie Kolíkovej, pretože máme za to, že potom ktokoľvek, kto bude nominovaný zo strany opozície, môže byť znova bezdôvodne odvolaný. A teda nechcem to tu zase nejakým spôsobom vyťahovať, ale tak keď Mária Kolíková bola za nejakú hlavičku odvolaná, tak to, čo sa stalo minulý týždeň, je podľa mňa oveľa vážnejšie pochybenie. Takže sa môžeme potom aj na výbore pobaviť, že ako túto situáciu neblahú ďalej vyriešiť a dať si na vážky tie všetky pochybenia a povedať si teda, že kto má alebo nemá byť predsedom alebo povereným podpredsedom výboru. Ale to si myslím, že to je konverzácia na samotný výbor. Ďakujem.
22. schôdza NR SR - 4.deň - A. dopoludnia
Dátum: 2024-10-25
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

151. Ďakujem, Alojz, za toto vystúpenie. Ja by som chcela nadviazať na tú otázku, týkajúcu sa investícií, že presne, máme tu viacero aj podnikateľských iniciatív, ktoré zdôrazňujú tú dôležitosť stabilného právneho prostredia, vymožiteľnosti práva pre to, aby sem vôbec nejaké investície prúdili, len ja sa prosto pod tým vplyvom toho, čo sa tu za posledný rok udialo, stále viac obávam, že možno táto vláda už rezignovala na lákanie investícií z tých západných liberálnych krajín, lebo vedia, že ich to prosto stojí politické náklady, že musia zlepšovať tú vymožiteľnosť práva, ako boj proti korupcii, právnu istotu, a to sa ukázalo, že im nevyhovuje, lebo v nejakom bode, keď to zlepšujeme, zlepšujeme, zlepšujeme, tak dôjde aj na našich ľudí, lebo stále tvrdíme, že teda chceme od tých prokurátorov, sudcov, aby boli nezávislí, tak oni si to naozaj raz osvoja a začnú teda stíhať aj tých, čo sú v našej blízkosti a sú korupční. A toto podľa mňa táto vláda zistila, že im nevyhovuje, a ja sa obávam, že to čo robia s našou krajinou, je, že fakticky sa spoliehajú na to, že sem v nejakom bode prosto príde ruská mafia, čínska mafia investovať. Prosto, takéto štáty, ktorým je úplne, alebo peniaze, ktorým je úplne jedno, či tu je vymožiteľnosť práva, ktorým viac vyhovuje investovať v ekonomike, ktorá, alebo v právnom prostredí, ktoré je závislé výlučne na tom, kto má viac vo vrecku, a vedia to ovplyvniť a podplatiť. To, sa obávam, aby sa náhodou nedialo, takýto myšlienkový prerod u nás. Ďakujem.
22. schôdza NR SR - 4.deň - A. dopoludnia
Dátum: 2024-10-25
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

128. Ďakujem za všetky faktické poznámky. Ja by som sa vyjadrila k tomu plánu obnovy. Ono, viete, myslím si, že aj Plán obnovy a odolnosti nie je jediný pokračujúci záväzok Slovenskej republiky, ktorý presahuje rámcové obdobie jednej vlády. Sú tu eurofondy, teraz mi nenapadne čo ďalej. Je jednoznačné, že plán obnovy a odolnosti sú peniaze na ktoré, kde sa nám členské štáty Európskej únie postarali na popandemickú obnovu na zlepšenie situácie na Slovensku. Ja si myslím, že je morálnym záväzkom a vo verejnom záujme akejkoľvek vlády, či už predchádzajúcej, súčasnej alebo tej budúcej, urobiť všetko, čo je v jej silách, aby sa Plán obnovy a odolnosti naplnil a aby tie peniaze prišli na Slovensko a použili sa v prospech ľudí na Slovensku. Keď to nie ste schopní spraviť, je to vaša vlastná neschopnosť, nie neschopnosť bývalej alebo budúcej vlády. Vás budeme brať na zodpovednosť, pretože keď budú tie deadliny, bude tu stále zrejme ešte vaša vláda. A ja pripomínam, že je vaším, vašou morálnou povinnosťou zabezpečiť, že tieto peniaze, ktoré nie sú ani vaše, ani naše, sú to peniaze, ktoré patria ľuďom, sem na Slovensko prídu a zlepšia to tu.